
Szentmiklósszegtől a Festetics-mauzóleumig - egy régi temető fejlesztési és felhasználási lehetőségei

Keszthely mezőváros a XVIII. század folyamán gyors fejlődésen ment keresztül, részben a Festetics-család birtokközpontjává válásának, részben a kedvező fekvésnek, részben a viszonylag hosszú, békés periódusnak köszönhetően. 1770 táján kezdtek az akkor még a városon kívül fekvő helyen a Szent Miklósról elnevezett kápolna környékén temetkezni. A temető azóta jelentősen bővült, mintegy 5000 síremlék található itt, köztük sok művészeti és kegyeleti szempontból is rendkívüli értékkel bír. Ilyen például a Festetics-mauzóleum, Csík Ferenc olimpiai bajnok sírja, és a XVIII. századból származó, négy kőfaragómester által készített szenvedő Krisztust ábrázoló kőkereszt. Mindezek ellenére csak rövidebb tanulmányok, helyi felhasználású kéziratok születtek a temető múltjáról, kialakulásáról.
Tudományos Diákköri dolgozatomban a temető történetének, jelenlegi állapotának bemutatása mellett foglalkoztam az itt nyugvó hírességek és kiemelkedő személyek rövid életrajzának összefoglalásával, megrajzoltam a temető térképét, összevetettem a jelenlegi állapotokat egy csaknem fél évszázados felméréssel. Elkészítetem a terület - különböző szempontok szerint történő - fejlesztési lehetőségeit bemutató tervet (Festetics-mauzóleum restaurálása,temetőkerti séták, múzeum kialakítás). Ezek alapján a temető egyéb hasznosításával, illetve rehabilitációjával kapcsolatos javaslatokat is megfogalmaztam.



